Þingræður haldnar á Alþingi Íslendinga



Ég vil taka það fram í sambandi við þessa till., að það orkar mjög tvímælis hvort hún á heima hér í sambandi við vegáætlun vegna þess að hér er farið fram á hækkun á bensíngjaldi sem er ákveðið samkv. sérstökum lögum, sem eru lög frá 29. apríl 1953, og þar segir í 1. gr. þeirra laga: „Söluverð á gasolíu, brennsluolíu, ljósolíu og bensíni skal vera hið sama á öllum útsölustöðum á landinn.“ Því sýnist mér að þar sem hér er um að ræða að hækka verð á bensíni og olíu á einstaka stöðum, þá brjóti það í bága við þessa löggjöf sem þar um fjallar og því þurfi breytingu á þeim lögum ef till. þessi á að hafa lagalegt gildi. Ég tel ekki þinglegt að bera upp till. sem hefur ekki lagalegt gildi í sambandi við það mál sem hér er um að ræða, sem er þáltill. um vegáætlun. Það þarf breytingu á löggjöfinni eigi að síður. Þetta vildi ég að kæmi fram.

Er 95. gr. vegalaga til?

Hún er fallin úr gildi fyrir nokkuð löngu. En ef maður ber þá grein saman við það lagalega gildi sem bensínskattur hefur, þá þarf breytingu á þeim lögum ef nýtt gjald á að koma til. Því mun ég ekki bera upp þessa till., og ég vænti þess að hv. flm. fallist á það.



Herra forseti. Bærinn Hvammur stendur undir Tindastól, og þar er gamalt prestssetur og kirkja. Neðan við þennan bæ fellur á sú sem hér er gerð till. um að brúa, Laxá, og brúin á að kosta 14 millj. kr. Þannig háttar til á þessum stað að vegurinn, sem liggur yfir þessa brú, liggur ekki að öðrum bæjum, a. m. k. getur ekki komið öðrum bæjum að gagni, ekki fyrr en þá einhvern tíma síðar meir. Í Hvammi hefur lengi búið einn maður, þ. e. a. s. presturinn í sókninni, og þetta er sem sagt brú fyrir prestinn, en hann hefur fram að þessu aðeins haft göngubrú. Þetta er að sjálfsögðu gott og fagurt. Gallinn er bara sá að presturinn er fluttur á Sauðárkrók. Á næsta bæ búa systkin og þau hafa fengið heimild til þess að nýta þessa eyðijörð. Þau vilja fá þessa brú og gera sér reyndar von um það að vegur verði lagður á milli þeirra bæjar og Hvamms, þ. e. tveggja km leið, en á meðan nota þau annan og heldur lélegan veg. En sveitin í heild er áfram einangruð meira en flestar aðrar sveitir á landinu vegna þess að Laxárheiði er lokuð á vetrum. Fyrir utan þessi systkin og prestinn, sem fluttur er á Sauðárkrók, veit ég ekki um neinn skagfirðing sem telur þetta vera á meðal brýnna verkefna í vegamálum, annan en hæstv. dómsmrh. Hann vill ólmur fá þessa brú hvað sem tautar og raular.

Hann er líka kirkjumrh.

Já, hann er líka kirkjumrh., og hann veit sem er, að sumir aðrir hafa fengið sína brú og hann vill náttúrlega ekki vera minni maður. En upp af Valadalsheiði er önnur brú. Hún er á þjóðleiðinni milli Norðurlands og Suðurlands. 



Herra forseti. Meðan rök fyrri flm. þessarar brtt. eru ekki hrakin tel ég ábyrgðarhluta að greiða þessari till. mótatkv. og því segi ég já.



Herra forseti. Ég var einn þeirra sem töldu að aðra brú á landinu hefði átt að byggja á undan Borgarfjarðarbrú, þ. e. a. s. Ölfusárbrú, en eigi að síður er Borgarfjarðarbrúin nú orðin staðreynd og ég tel að það sé nauðsynlegt að þeim framkvæmdum, sem þar eru nú hafnar með löglegum hætti, verði fram haldið og lokið sem fyrst. Þess vegna segi ég nei.



Herra forseti. Þetta verkefni er eitt af nauðsynlegum verkefnum í vegagerð. En þar sem hvort tveggja skortir nú, að lokið sé þeim rannsóknum, sem þarf til þess að fara að vinna að þessu verki, og fjármagn til þess að veita í framkvæmdina, þá segi ég nei.